L'Ajuntament de Sagunt participa en l'elaboració d'un vídeo educatiu per a la comunitat escolar
23 de setembre 2020

![](/media/l4vni2xt/61-presentacion-video-colegios_c.jpg)  
  

El Departament d'Educació i el Departament de Normalització Lingüística de l'Ajuntament de Sagunt han elaborat un vídeo educatiu i divulgatiu per a donar la benvinguda a la comunitat escolar. ‘Martí dóna la benvinguda al nou curs’ és un projecte educatiu que naix dins del concepte ‘Sagunt, Ciutat Educadora’ i que té per objectiu convertir-se en una eina que ajude a afrontar la situació actual, així com a l'assimilació de la nova normalitat en el nou curs que ha començat de manera presencial i poder crear espais segurs.

La idea sorgix quan durant el confinament es van omplir finestres i balcons d'imatges de l'arc de Sant Martí, davall el lema ‘Tot anirà bé’. Arran d'eixa idea s'ha desenvolupat este audiovisual, on el protagonista és l'arc de Sant Martí que dóna la benvinguda als xiquets i xiquetes que tornen a les aules, amb una cançó plena d'alegria i il·lusió per a superar la COVID-19. A través de la cançó, s'ensenya a l'alumnat les pautes a seguir en tots els col·legis per a combatre la propagació de la COVID-19 com són la rentada de mans, la distància interpersonal o tossir en el colze. El vídeo, que s'està fent arribar als centres, també es pot veure en [Youtube](https://www.youtube.com/watch?v=OmqQBA6WkCU).

En l'audiovisual ha participat Camí de Nora amb la creació de la cançó, la productora local Elephant’s Room, així com Ana Pastor, Karina Muñoz i Javier Bolúmar, artistes locals que han creat l'escenografia, i el vestuari a càrrec de Rocko Bloom. Per a la realització de l'audiovisual es van seguir totes les mesures de seguretat, fins i tot es va comptar amb un especialista en mesures anti COVID-19, segons apunten des de Camí de Nora.​

![](/media/i1slw1ti/61-presentacion-video-colegios2_c.jpg)  
   

L'alcalde de Sagunt, Darío Moreno, acompanyat pel regidor d'Educació, José Manuel Tarazona; la regidora del Gabinet de Promoció del Valencià, Maria Josep Soriano, i Sergi Juesas de Camí de Nora han presentat aquesta iniciativa en el CEIP Villar Palasí i tots coincideixen que la cançó oferix un missatge positiu als més xicotets i ajuda en el procés d'adaptació a través de Martí com a representació de seguretat i felicitat.

Tarazona assegura que amb este vídeo «**volem estar al costat de la comunitat escolar per a afrontar la volta a les aules i que servisca d'aprenentatge de les instruccions davant la COVID-19**». Finalment, el regidor ha agraït al professorat el seu treball perquè «**l'educació siga un pilar essencial de la nostra societat de benestar en estos temps tan convulsos**».

 ![](/media/nsxpn33b/61-presentacion-video-colegios3_c.jpg)  
  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-participa-en-l-elaboracio-d-un-video-educatiu-per-a-la-comunitat-escolar/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-participa-en-l-elaboracio-d-un-video-educatiu-per-a-la-comunitat-escolar/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-participa-en-l-elaboracio-d-un-video-educatiu-per-a-la-comunitat-escolar/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-participa-en-l-elaboracio-d-un-video-educatiu-per-a-la-comunitat-escolar/)